
Uznesenie 3T/40/2023 Okresný súd Poprad samosudcom Mgr. Svetlanou Filipovou v trestnej veci obvineného A. B., narodeného XX.XX.XXXX v C., trvale bytom A. B. XXXX/XX, C., pre prečin výtržníctva podľa § 364 odsek 1 písmeno a/ Trestného zákona, t a k t o rozhodol: 3T/40/2023 I. Podľa § 241 odsek 1 písmeno g/ Trestného poriadku v spojení s § 216 odsek 1 Trestného poriadku podmienečne zastavuje trestné stíhanie obvineného A. B., narodeného XX.XX.XXXX v C., trvale bytom A. B. XXXX/XX, C., vedené na Okresnom súde Poprad pod spisovou značkou 3T/40/2023 na podklade obžaloby prokurátora Okresnej prokuratúry Poprad číslo 2Pv 87/23/7706-16 zo dňa 20.09.2023, doručenej súdu dňa 21.09.2023, pre prečin výtržníctva podľa § 364 odsek 1 písmeno a/ Trestného zákona v znení účinnom do 05.08.2024 (ďalej len Trestný zákon), ktorým sa mal dopustiť fyzicky, na mieste verejnosti prístupnom výtržnosti tým, že napadol iného, na tom skutkovom základe, že dňa 27.01.2023 v čase okolo 21.00 hod. v priestoroch podniku D. E. F. C., na D. B. G. XX/XX, počas prevádzky, fyzicky napadol poškodeného H. I., narodeného XX.XX.XXXX a to tak, že ho sotil dva krát ľavou rukou do oblasti hlavy a následne ho udrel jeden krát päsťou do oblasti tváre, čím poškodený utrpel z medicínskeho hľadiska ľahké zranenie, a to zlomeninu nosových kostí bez posunu úlomkov, ktoré si vyžiadalo dobu liečenia s obmedzením na obvyklom spôsobe života a práceneschopnosť do 7 dní. II. Podľa § 216 odsek 2 Trestného poriadku, súd obvinenému určuje skúšobnú dobu vo výmere 12 (dvanásť) mesiacov. III. Podľa § 216 odsek 3 Trestného poriadku, súd obvinenému ukladá povinnosť uhradiť v priebehu skúšobnej doby poškodenému H. I., narodenému XX.XX.XXXX, trvale bytom J. K. XXXX, F. B., škodu vo výške 521,60 eur podľa dohody o náhrade škody zo dňa 28.12.2023 evidovanej u probačného a mediačného úradníka Krajského súdu v Prešove s miestom výkonu služby na Okresnom súde Poprad v sídle súdu pod spisovou značkou mediačného spisu 1M/14/2023. odôvodnenie: Dňa 21.09.2023 bola Okresnému súdu Poprad doručená obžaloba prokurátora Okresnej prokuratúry Poprad číslo 2Pv 87/23/7706-16 zo dňa 20.09.2023 voči obvinenému A. B. pre prečin výtržníctva podľa § 364 odsek 1 písmeno a/ Trestného zákona v znení skutkovej vety a právnej vety, ako je uvedené vo výroku I. tohto uznesenia o podmienečnom zastavení trestného stíhania obvineného.
S obžalobou prokurátor súdu predložil vyšetrovací spis Obvodného oddelenia Policajného zboru Poprad, Odbor poriadkovej polície Okresného riaditeľstva Policajného zboru v Poprade, číslo ORP-138/PPPP-2023, z ktorého vyplýva, že trestné oznámenie dňa 28.01.2023 podal L. J. I., otec poškodeného H. I. a nárok na náhradu škody si voči obvinenému uplatnili podľa § 46 odsek 3 Trestného poriadku poškodené strany Všeobecná zdravotná poisťovňa, a.s. vo výške 14,87 eur za liečebné náklady vynaložené na ošetrenie poškodeného H. I. a Sociálna poisťovňa vo výške 188,50 eur za nemocenské dávky vyplatené poškodenému H. I.. Znalec v odbore zdravotníctvo a farmácia, odvetvie úrazová chirurgia, H. M. N., v znaleckom posudku číslo 12/2023 zo dňa 22.02.2023, ohodnotil zranenia poškodeného H. I. pre účely bolestného v počte bodov 20. Z odpisu z Registra trestov vedeného Generálnou prokuratúrou Slovenskej republiky vyplynulo, že obvinený doposiaľ pred stíhaným skutkom nebol súdne trestaný. Podľa výpisu z Ústrednej evidencie priestupkov vedenej Ministerstvom vnútra Slovenskej republiky, obvinený bol v období od 08.05.2019 do 10.09.2024 osemkrát deliktuálne postihnutý pokutami od 10,00 eur do 100,00 eur za priestupky na úseku dopravy. Na základe pokynu samosudcu po doručení obžaloby realizoval probačný a mediačný úradník Krajského súdu v Prešove s miestom výkonu služby na Okresnom súde Poprad v sídle súdu pod číslom mediačného spisu 1M/14/2023 mediáciu, na ktorú sa dňa 28.12.2023 dostavil osobne obvinený a svedok poškodený H. I., obaja vyjadrili s mediáciou súhlas. Obvinený podľa § 216 odsek 1 písmeno a/ Trestného poriadku vyhlásil, že spáchal skutok, za ktorý je stíhaný v predmetnom konaní podľa podanej obžaloby a to bez dôvodných pochybností o tom, že vyhlásenie urobil slobodne, vážne, zrozumiteľne a určito k skutkovej vete, právnej vete a právnej kvalifikácii uvedenej v obžalobe. Svoje konanie oľutoval s tým, že ho mrzia dôsledky, ktoré privodil zranenému poškodenému. Obvinený s poškodeným H. I. uzatvorili v rámci mediácie dohodu o náhrade škody, podľa ktorej mu má obvinený nahradiť škodu vo výške 521,60 eur formou troch splátok po 173,86 eur, s povinnosťou uhradiť prvú splátku do 31.01.2024, ďalšie splátky najneskôr v posledný deň každého kalendárneho mesiaca až do úplného splatenia na bankový účet IBAN: B. XXXX XXXX XXXX XXXX XXXX, a to pod stratou výhody splátok pri omeškaní sa čo i len s jednou splátkou. Dňa 21.01.2024 obvinený preukázal probačnému a mediačnému úradníkovi úhradu regresného nároku Sociálnej poisťovni vo výške 188,50 eur, úhradu za poškodenú stranu potvrdila dňa 23.01.2024 poverená pracovníčka H. B. C.. Dňa 04.10.2023 obvinený preukázal probačnému a mediačnému úradníkovi úhradu regresného nároku Všeobecnej zdravotnej poisťovni, a.s. vo výške 24,07 eur, úhradu za poškodenú stranu potvrdila dňa 14.11.2023 poverená pracovníčka J. L. O.. Podľa § 364 odsek 1 písmeno a/ Trestného zákona v znení účinnom do 05.08.2024 a rovnako tak v znení účinnom od 06.08.2024, kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného, potrestá sa odňatím slobody až na tri roky. Podľa § 241 odsek 1 písmeno g/ Trestného poriadku, obžalobu podanú na súde pre prečin a zločin s výnimkou obzvlášť závažného zločinu, za ktorý zákon ustanovuje trest odňatia slobody s dolnou hranicou trestnej sadzby najmenej dvanásť rokov preskúma samosudca a podľa jej obsahu a obsahu spisu trestné stíhanie podmienečne zastaví podľa § 216 ods. 1. Podľa § 216 odsek 1 písmeno a/ až písmeno c/, odsek 2 a odsek 3 Trestného poriadku, (1) v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak (a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, (b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a (c) vzhľadom na osobu obvineného,
s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. (2) V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. (3) Obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil. V predmetnom prípade ide o konanie o prečine, za ktorý Trestný zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov. Súčasne má súd na podklade vyšetrovacieho spisu a súdneho spisu vrátane písomností z mediačného spisu probačného a mediačného úradníka za preukázané kumulatívne splnenie ďalších štyroch zákonných podmienok podľa § 216 odsek 1 Trestného poriadku. Obvinený v rámci vykonanej mediácie s podmienečným zastavením súhlasil, vyhlásil, že spáchal skutok v zmysle obžaloby a urobil tak slobodne, vážne a zrozumiteľne, nahradil škodu Všeobecnej zdravotnej poisťovni, a.s. (liečebné náklady zraneného poškodeného) a Sociálnej poisťovni (nemocenské dávky zraneného poškodeného), dohodol sa so zraneným poškodeným H. I. na náhrade škody v splátkach (bolestného) a obvinený doposiaľ viedol riadny život, keďže nebol súdne trestaný a deliktuálne postihnutý bol za dopravné priestupky, nie napríklad za násilné priestupky proti občianskemu spolunažívaniu. Preto súd vo výroku I. tohto uznesenia rozhodol podľa § 241 odsek 1 písmeno g/ Trestného poriadku v spojení s § 216 odsek 1 Trestného poriadku o podmienečnom zastavení trestného stíhania obvineného, vo výroku II. tohto uznesenia podľa § 216 odsek 2 Trestného poriadku určil obvinenému skúšobnú dobu vo výmere jedného roka a vo výroku III. tohto uznesenia podľa § 216 odsek 3 Trestného poriadku uložil obvinenému uhradiť v priebehu skúšobnej doby zranenému poškodenému H. I. škodu podľa ich vzájomnej dohody spísanej v rámci mediácie. Poučenie: Proti tomuto uzneseniu môže podať prokurátor a obvinený sťažnosť do 3 (troch) pracovných dní odo dňa jeho oznámenia prostredníctvom Okresného súdu Poprad na Krajský súd v Prešove. Sťažnosť má odkladný účinok.

